ସମାପ୍ତ ହେବ କି ଲଦାଖ ଗତିରୋଧ ? ଭାରତ ଏବଂ ଚୀନ ମଧ୍ୟରେ ଅଷ୍ଟମ ଥର କମାଣ୍ଡରସ୍ତରୀୟ ବ୘ଠକ ଆରମ୍ଭ - Prameya News7\nସମାପ୍ତ ହେବ କି ଲଦାଖ ଗତିରୋଧ ? ଭାରତ ଏବଂ ଚୀନ ମଧ୍ୟରେ ଅଷ୍ଟମ ଥର କମାଣ୍ଡରସ୍ତରୀୟ ବ୘ଠକ ଆରମ୍ଭ\n6/11/2020 at 5:05 PM\nନୂଆଦିଲ୍ଲୀ ୦୬/୧୧ : ଭାରତ ଏବଂ ଚୀନ ମଧ୍ୟରେ ଲାଗି ରହିଥିବା ସୀମା ବିବାଦ ସମାଧାନର ନାଁ ନେଉନାହିଁ । ଶୁକ୍ରବାର ପୂର୍ବ ଲଦାଖର ନିୟନ୍ତ୍ରଣ ରେଖାରେ ଭାରତ ଏବଂ ଚୀନ ମଧ୍ୟରେ ଅଷ୍ଟମ ଥର ପାଇଁ କମାଣ୍ଡରସ୍ତରୀୟ ବୈଠକ ଆରମ୍ଭ ହୋଇଛି। ଏହି ବୈଠକ ପୂର୍ବ ଲଦାଖରେ ନିୟନ୍ତ୍ରଣ ରେଖାରେ ଭାରତ ପାର୍ଶ୍ବରେ ସ୍ଥିତ ଚୁସୁଲରେ ସକାଳ ପ୍ରାୟ ୯ଟା ୩୦ରୁ ଆରମ୍ଭ ହୋଇଛି। । ପୂର୍ବ ଲଦାଖରେ ଚୀନ ସୈନ୍ୟଙ୍କ ଅନାଧିକାର ପ୍ରବେଶକୁ ଜୋରଦାର ବିରୋଧ କରିଛି ଭାରତ ।\nବିଗତ କିଛି ଦିନ ଧରି ଭାରତର ଶୀର୍ଷସ୍ତରୀୟ ଅଧିକାରୀ ମାନେ ଗୋଟିଏ ପରେ ଗୋଟିଏ ବୈଠକ କରି ଚୀନ ସେନା ଉପରେ ଚାପ ପକାଇ ପଛକୁ ହଟାଇବା ପାଇଁ ଉଦ୍ୟମ ଜାରି ରଖିଛନ୍ତି। ଗତ ଅକ୍ଟୋବର ୧୨ରେ ଭାରତ ଏବଂ ଚୀନ ମଧ୍ୟରେ କୋର କମାଣ୍ଡରସ୍ତରୀୟ ବୈଠକ ବସିଥିଲା, ଯେଉଁଥିରେ ପାଙ୍ଗଙ୍ଗ୍ ହିଲର ଦକ୍ଷିଣ ପଟର କିଛି ଉଚ୍ଚ ସ୍ଥାନରୁ ସୈନ୍ୟ ହଟାଇବା ପାଇଁ ଭାରତ ଉପରେ ଚାପ ପକାଇଥିଲା ଚୀନ । କିନ୍ତୁ ଏହାକୁ ଭାରତ ପ୍ରତ୍ୟାଖ୍ୟାନ କରିବା ସହ ଉଭୟ ପକ୍ଷରୁ ଏକାସଙ୍ଗେ ସୈନ୍ୟ ପ୍ରତ୍ୟାହାର ପାଇଁ ରାଜି ହୋଇଥିଲା ।\nପୂର୍ବ ଲଦାଖର ବିଭିନ୍ନ ପାହାଡିଆ ଅଞ୍ଚଳରେ ପାଖାପାଖି ୫୦ ହଜାର ଭାରତୀୟ ସେନା ଶୂନ ଡିଗ୍ରୀରୁ କମ ତାପମାତ୍ରାରେ ମଧ୍ୟ ସଶସ୍ତ୍ର ସଜାଗ ଅଛନ୍ତି । ତେବେ ଉଭୟ ପକ୍ଷରୁ ବାରମ୍ବାର ବୈଠକ ପରେ ମଧ୍ୟ କୌଣସି ଆଶାନୁରୂପ ଫଳାଫଳ ମିଳିପାରୁନାହିଁ । ଗତ ମେ ମାସରୁ ଏଭଳି ସ୍ଥିତି ଜାରି ରହିଛି । ତେବେ ଗତ ସପ୍ତାହରେ ବିଦେଶ ମନ୍ତ୍ରୀ ଏସ୍. ଜୟଶଙ୍କର କହିଛନ୍ତି ୨ ଦେଶ ମଧ୍ୟରେ ହୋଇଥିବା ବୁଝାମଣାକୁ ସଂପୂର୍ଣ୍ଣତା ଏବଂ ନିଷ୍ଠାପରତା ଭାବେ ଉଭୟ ଦେଶ ମାନିବା ଦରକାର । ପ୍ରଥମରୁ ଭାରତ ସ୍ପଷ୍ଟ କରିସାରିଛି ଯେ ସେହି ସବୁ ଅଞ୍ଚଳରୁ ସେନା ପ୍ରତ୍ୟାହାର କରିବା ଦାୟିତ୍ବ ଚୀନର ଏବଂ ଶାନ୍ତି ବଜାୟ ରଖିବାକୁ ଭାରତ ପ୍ରତିଶୃତିବଦ୍ଧ।
